ΓΡΑΠΤΗ ΕΡΩΤΗΣΗ E-1905/96 υποβολή: Erich Schreiner (NI) προς την Επιτροπή (11 Iουλίου 1996)

Θέμα: Η θέση της Επιτροπής Τροφίμων και άλλων συμβουλευτικών επιστημονικών επιτροπών κατά τη λήψη αποφάσεων από την Επιτροπή για τη σπογγώδη εγκεφαλοπάθεια των βοοειδών (BSE)

Η Επιτροπή έχει τη δυνατότητα, πριν από τη λήψη αποφάσεων, να συμβουλεύεται επιστημονικές επιτροπές.

1. Πώς αξιολογείται η ποιότητα των εργασιών των επιστημονικών συμβουλευτικών επιτροπών εάν ήταν απαραίτητο να συγκροτηθεί διεπιστημονική επιτροπή για το ζήτημα της σπογγώδους εγκεφαλοπάθειας των βοοειδών (BSE);

2. Ποιο σκοπό εξυπηρετεί η Επιστημονική Συμβουλευτική Επιτροπή Τροφίμων εάν η Επιτροπή δεν ακολουθεί τις συστάσεις της μεταξύ των άλλων και για την BSE και τα παράγωγα βοείου κρέατος;

3. Πώς κατέληξε η Επιτροπή στο συμπέρασμα ότι η κατανάλωση προϊόντων βοείου κρέατος από τη Βρετανία δεν είναι επικίνδυνη για την υγεία;

4. Ποια ειδική τεχνογνωσία διαθέτει η Επιτροπή ώστε να μπορεί να παρακάμπτει την επιστημονική συμβουλή της Επιτροπής Τροφίμων;

5. Δεδομένου ότι η Επιτροπή διαθέτει προφανώς γνώσεις επί παντός επιστητού, περιττεύει η ύπαρξη συμβουλευτικών επιτροπών. Υπό το φως της εμπειρίας της BSE, υπάρχει πρόθεση να αναδιαρθρωθε4ί το έργο και η οργάνωση των συμβουλευτικών επιστημονικών επιτροπών, ή να καταργηθούν εντελώς οι επιτροπές, τουλάχιστον η Συμβουλευτική Επιτροπή Τροφίμων που, όπως φαίνεται, δεν είναι απαραίτητη;

6. Γιατί η Επιτροπή, αν και γνώριζε τη σύσταση της Συμβουλευτικής Επιτροπής Τροφίμων της 8ης Μαρτίου 1996 σχετικά με το πρόβλημα της BSE, δεν ανέλαβε δράση για αρκετές εβδομάδες, ώστε να προστατεύσει αποτελεσματικά την υγεία των Ευρωπαίων καταναλωτών;

7. Ποιες υπηρεσίες της Επιτροπής ήσαν υπεύθυνες για αυτήν την ανεύθυνη συμπεριφορά;

8. Σε παρόμοιες περιπτώσεις στο μέλλον, η Επιτροπή θα θεωρήσει και πάλι την υγεία των καταναλωτών διαπραγματεύσιμη και θα αγνοήσει συστάσεις των αρμοδίων συμβουλευτικών επιστημονικών επιτροπών, όπως π.χ. της Μόνιμης Κτηνιατρικής Επιτροπής;

9. Ποια μέτρα προτίθεται να λάβει η Επιτροπή εις βάρος των κρατών μελών που αντιμετωπίζουν με μεγάλη σοβαρότητα το ζήτημα της υγείας των καταναλωτών και επιθυμούν να διατηρήσουν την απαγόρευση εισαγωγής βοείου κρέατος από τη Βρετανία;

Απάντηση του κ. Fischler εξ ονόματος της Επιτροπής (11 Νοεμβρίου 1996)

1, 5 και 8. Η Επιτροπή ανέκαθεν αποδίδει τη μέγιστη δυνατή σημασία στο έργο των συμβουλευτικών επιστημονικών επιτροπών της, και θα εξακολουθήσει να αποδίδει την ίδια σημασία και μελλοντικά. Η διεπιστημονική επιτροπή έχει συσταθεί αποσκοπώντας στην συνεργασία των διαφόρων επιστημονικών κλάδων τους οποίους αφορά, κατά πρώτον λόγο, η σπογγώδης εγκεφαλοπάθεια των βοοειδών (ΣΕΒ). Η επιτροπή αυτή δεν πρόκειται να αντικαταστήσει τις υφιστάμενες επιτροπές, αλλά θα εργάζεται σε στενή συνεργασία μαζί τους. Η Επιτροπή ανέκαθεν θεωρεί ότι η υγεία των καταναλωτών είναι ύψιστης σημασίας ζήτημα, και ουδέποτε αψήφησε τις συστάσεις των αρμοδίων επιστημονικών επιτροπών.

2, 4, 6 και 7. Ιδίως, η Επιτροπή ανέκαθεν λαμβάνει σοβαρά υπόψη τις γνώμες της επιστημονικής επιτροπής τροφίμων, και πρόκειται να εξακολουθήσει να πράτει το ίδιο και μελλοντικά. Παραδείγματος χάρη, η Επιτροπή έχει ενεργήσει ακριβώς όπως της είχε συστήσει η επιτροπή με τη γνώμη της για την ΣΕΒ την οποία είχε εκφράσει στις 8 Μαρτίου 1996. Σε αυτή τη γνώμη, η επιτροπή είχε αναγνωρίσει ότι, δεδομένων των τότε υφισταμένων γνώσεων, δεν ήταν δυνατόν να δοθεί μία οριστική γνώμη σχετικά με τους κινδύνους της ΣΕΒ για την ανθρώπινη υγεία. Αναγνώριζε το έργο το οποίο είχε ήδη παραχθεί από την επιστημονική κτηνιατρική επιτροπή, υποστηρίζοντας την ακατάπαυστη δραστηριότητά της. Απηύθηνε επίσης επείγουσα έκκληση στην Επιτροπή για να παρατηρήσει την εξέλιξη της επιδημίας της ΣΕΒ, καθώς επίσης και τις εξελίξεις των επιστημονικών γνώσεων όσον αφορά τη ΣΕΒ και τους κινδύνους της για την ανθρώπινη υγεία, και, τέλος, για να λάβει όποια μέτρα θα αποδεικνύονταν αναγκαία. Η Επιτροπή έχει ήδη λάβει, κατά τη διάρκεια χρονικής περιόδου αρκετών ετών, έναν ορισμένο αριθμό μέτρων για την προστασία της υγείας των ανθρώπων και των ζώων από την ΣΕΒ. Στις 27 Μαρτίου 1996, μετά από τη γνώμη την οποία εξέφρασε η επιστημονική κτηνιατρική επιτροπή σχετικά με την δήλωση της βρετανικής κυβέρνησης όσον αφορά το ενδεχόμενο συσχέτισης μεταξύ της ΣΕΒ και μίας νέας εκδοχής της νόσου Creutzfeldt-Jakob, η Επιτροπή είχε λάβει τα μέτρα που ήταν αναγκαία για την προστασία των καταναλωτών.

3. Η Επιτροπή ουδέποτε έχει δηλώσει ότι η κατανάλωση προϊόντων βρετανικού βοείου κρέατος δεν παρουσιάζει απολύτως κανένα κίνδυνο για την υγεία. Εντούτοις, η Επιτροπή έχει λάβει μέτρα για την ελαχιστοποίηση της προσβολής από ΣΕΒ, ήδη από το 1990.

9. Δεδομένου ότι εξακολουθούν να ισχύουν τα κοινοτικά μέτρα με τα οποία απαγορεύεται η αποστολή βρετανικού βοείου κρέατος στα λοιπά κράτη μέλη ή σε τρίτες χώρες, δεν τίθεται επί του παρόντος τέτοιο ζήτημα. Εν πάση περιπτώσει, η Επιτροπή δεν πρόκειται να προτείνει να τροποποιηθούν οι επί του παρόντος ισχύοντες κανόνες επί του θέματος, προτού αποδειχθεί ότι δεν υφίσταται πλέον κανένας σχετικός κίνδυνος.